Kaisantunneli

[
{
  "type": "ExternalData",
  "service": "geoshape",
  "ids": "Q109417834",
  "properties": {"fill": "#ff0000", "stroke": "#ff0000", "stroke-width": 2}
} 
]


**Kaisantunneli** () on pyöräliikenteen ja jalankulun tunneli Helsingin Kluuvissa. Se alittaa Helsingin päärautatieaseman Töölönlahdenkadun ja Kaisaniemen puiston  välillä. Noin 220 metriä pitkässä ja 8 metriä leveässä tunnelissa on 4 metriä leveä pyöräilykaista sekä 3,5 metrin levyinen jalankulkukaista. Tunneli on rakennettu Elielinaukiolle johtavan päärautatieaseman kävelytunnelin pohjoispuolelle, ja tunneleiden välille on rakennettu myös yhdyskäytävä. Tunnelilta on suora yhteys Baanalle, Ruoholahden suuntaan johtavalle pyörätielle. Kaisantunneli avattiin liikenteelle 4. toukokuuta 2024.

Kaisantunneli sujuvoittaa keskustan poikittaissuuntaista pyöräliikennettä, ja samalla se vähentää jalankulkijoiden ja pyöräilijöiden määrää Kaivokadulla ja Elielinaukiolla, missä pyöräliikenteen on katsottu aiheuttavan vaaratilanteita ja jopa onnettomuuksia. Tunnelin on myös sanottu ennakoivan tulevina vuosikymmeninä kasvavia itä–länsi-suunnan suuria pyöräilyvirtoja. Samalla tunneli helpottaa kulkua asemalaitureille. Tunnelin kautta arvioidaan kulkevan parhaimmillaan 10&nbsp;000 pyöräilijää vuorokaudessa. Suurimmillaan jalankulkijoiden ja pyöräilijöiden yhteenlaskettu määrä voisi olla vuorokaudessa 20&nbsp;000.

## Rakentaminen

Hankkeen rakennettavuusselvitys käynnistyi vuonna 2010, ja valmistelevat työt aloitettiin aseman ympäristössä elokuussa 2020. Lopulliset rakennustyöt alkoivat tammikuussa 2021 ja louhintatyöt toukokuussa. Urakoitsijana toimi Destia. Hankkeen kustannusarvioksi vuonna 2019 ilmoitettiin 23 miljoonaa euroa, mutta summaan ei laskettu mukaan 4,5 miljoonan euron pyöräparkkia. Pyöräparkki ja kohonneet maarakennuskustannukset nostivat kustannukset lopulta noin 33 miljoonaan euroon.

Tunneli rakennettiin avoleikkauksena, joka sai lopuksi päälleen katon. Louhinta suoritettiin pää­sääntöisesti räjäyttämällä, mutta tarvittaessa tehtiin myös railoporauksia. Työt etenivät vuorotellen ratapihan länsi- ja itäreunoilla, jotta louhimisesta olisi ollut mahdollisimman vähän haittaa junaliikennöinnille. Kiskoille on asennettu liikennöintiä varten useita rata-apusiltoja. Työtä kutsuttiin yhdeksi Helsingin vaikeimmista rakennuskohteista. Alun perin tunneli oli tarkoitus avata syksyllä 2023, mutta kesällä 2022 tiedotettiin valmistumisen viivästymisestä helmikuuhun 2024.  Työtä pitkittivät maan alta paljastuneet kaapelit sekä vanhat rakenteet, kuten puupaalut. Tammikuussa 2024 ilmoitettiin, että valmistuminen lykkääntyy huhtikuuhun 2024.

Päivittäin työmaalla työskenteli noin 40 henkilöä. Pelkästään liikenteen ohjaamiseen ja alueella liikkuvien opastamiseen ruuhkaisessa rautatieaseman ympäristössä tarvittiin joka päivä kymmenkunta työntekijää. 

Tunnelin yhteyteen rakennettiin 900 polkupyörän pysäköintialue. ”Pyörätalliksi” kutsuttu lukittu alue on käytössä HSL:n matkakortilla.

## Suunnitteluvaiheen siltavaihtoehto
Asemanseudun pyöräliikenteen kehitysehdotuksiin kuului aiemmin ratapihan ylittävä 275 metriä pitkä silta Kaisaniemen puistosta Kansalaistorille. Vuonna 2018 esiteltyyn siltavaihtoehtoon haettiin inspiraatiota tanskalaisesta 220 metriä pitkästä Cykelslangen-pyöräilysillasta. Toinen ehdotuksista oli Harmonia-niminen teräsrakenteinen vinoköysisilta, ja kolmannessa vaihtoehdossa ”bumeranginmuotoinen” silta olisi johtanut Kaisaniemestä Oodi-kirjaston pohjoispuolelle. Sillan arvioidut kustannukset olivat 11–15 miljoonaa euroa. Siltojen heikkouksiksi nimettiin kuitenkin haastavat talviolosuhteet ja niiden mukanaan tuomat ylläpitokustannukset sekä pyöräilymatkan sujuvuuden katkeaminen poikkeuksellisen jyrkkiin ja työläiksi katsottuihin nousuihin. Kaupunki­ympäristö­lautakunta katsoi lopulta tunnelin sopivammaksi vaihtoehdoksi ja teki päätöksen sen puolesta syksyllä 2018. Tunnelivaihtoehto hyväksyttiin kaupunginvaltuustossa tammikuussa 2019.

## Avajaiset
Kaisantunneli avattiin liikenteelle juhlallisin menoin 4. toukokuuta 2024 klo 13. Avajaisseremonian juonsi Mikko Peltola ja puhujien joukossa oli pormestari Juhana Vartiainen, joka myös pyöräili tunneliin ensimmäisten joukossa.

## Pyöräparkki
Pyöräparkista löytyy runkolukituksen mahdollistavia pysäköintipaikkoja erilaisille polkupyörätyypeille. Pyörää saa säilyttää parkissa 10 vuorokautta, jonka jälkeen pysäköinninvalvonta siirtää ne kaupungin varikolle. Parkkiin on mahdollista päästä sisään ainoastaan HSL-kortilla tai Android-puhelimella. iOS-käyttäjien ei ole mahdollista käyttää pyöräparkkia. Parkissa toimii yksityinen pyörähuoltoyritys Helsingin Pyörähuolto.

Pyöräparkissa kiellettiin vuoden 2025 lopulla sähkömopojen, sähköskoottereiden ja muiden vastaavien sähkökäyttöisten liikkumisvälineiden pysäköinti ja säilytys. Kiellolla tavoiteltiin erityisesti Wolt-kuljettajien saamista pois pyöräparkista, mutta kieltoa perusteltiin "ennakoivalla turvallisuustoimenpiteellä". Kielto ei koske sähköpolkupyöriä tai sähköavusteisia tavarapyöriä.  

## Kuvia

Tiedosto:Kaisantunneli pedestrian and bicycle tunnel (Railway Station, Helsinki, Finland) eastern entrance Jun 30, 2024.jpg|Itäinen sisäänkäynti yövalaistuksessa kesällä 2024.
Tiedosto:Kaisantunneli pedestrian and bicycle tunnel (Railway Station, Helsinki, Finland) western entrance Jul 1, 2024.jpg|Läntinen sisäänkäynti yövalaistuksessa kesällä 2024.
Tiedosto:Kaisantunneli pedestrian and bicycle tunnel (Helsinki, Finland) inauguration ceremony May 4, 2024.jpg|Kaisantunnelin avajaiset.
Tiedosto:Kaisantunneli pedestrian and bicycle tunnel (Central Railway Station, Helsinki, Finland) bicycle garage Jul 5, 2024.jpg|Kaisantunnelin pyörätalli.


## Katso myös
* Asematunneli

## Lähteet

## Aiheesta muualla